Vicepreşedintele Consiliului Securităţii Rusiei, Dmitri Medvedev a declarat că nu este „Nici intimidare, nici cacealma când vine vorba despre posibilitatea ca Rusia să folosească arme nucleare tactice.”
Rusia va riposta în mod asimetric la atacurile ucrainene asupra teritoriului său cu arme furnizate de Statele Unite, a declarat vineri Andrei Kartapolov, şeful comisiei de apărare a Dumei de Stat (camera inferioară a parlamentului rus), citat de agenţia de presă RIA, informează Reuters, preluat de Agerpres.
Kartapolov a adăugat că decizia lui Biden de a permite lovituri limitate în interiorul Rusiei cu arme americane nu va afecta operaţiunea militară a Rusiei în Ucraina.
Dmitri Medvedev, a declarat vineri că Rusia nu a blufat atunci când a vorbit despre posibilitatea de a folosi arme nucleare tactice împotriva Ucrainei şi că conflictul său cu Occidentul ar putea escalada într-un război total.
Într-o postare pe canalul său oficial Telegram, Medvedev a afirmat că conflictul Moscovei cu Occidentul evoluează conform celui mai rău scenariu şi că „nimeni nu poate exclude escaladarea lui până la ultima etapă”.
Medvedev insistă că ar fi o „greşeală fatală” din partea Occidentului să creadă că Rusia nu este pregătită să folosească arme nucleare tactice împotriva Ucrainei
Medvedev a acuzat Occidentul că escaladează constant conflictul în ceea ce priveşte folosirea armelor NATO şi a transmis că Moscova consideră armele cu rază lungă de acţiune folosite de Ucraina ca fiind controlate de personal NATO.
El a avertizat că Moscova va distruge orice personal militar şi armament occidental în Ucraina sau dincolo de graniţele acestei ţări, dacă sunt implicate în atacuri asupra Rusiei. A mai spus că folosirea armelor cu rază lungă de acţiune împotriva Rusiei ar putea deveni un motiv de război cu NATO.
„Rusia consideră că toate armele cu rază lungă de acţiune utilizate de Ucraina sunt deja controlate direct de militari din ţările NATO. Aceasta nu este asistenţă militară, este o participare la un război împotriva noastră", a spus Medvedev. „Şi astfel de acţiuni ar putea deveni un casus belli", a adăugat el.
Medvedev, care a devenit unul dintre cei mai duri „şoimi" ai Kremlinului, a făcut aceste comentarii după ce patru oficiali americani au declarat joi pentru Reuters că preşedintele american Joe Biden a dat undă verde Ucrainei să lovească ţinte pe teritoriul rusesc, lângă oraşul Harkov, în anumite condiţii.
Medvedev, ale cărui declaraţii - spun diplomaţii - oferă o imagine a ceea ce gândesc oficialii de rang înalt de la Kremlin, a insistat că ar fi o „greşeală fatală" din partea Occidentului să creadă că Rusia nu este pregătită să folosească arme nucleare tactice împotriva Ucrainei.
El a vorbit, de asemenea, despre posibilitatea de a lovi ţări ostile neidentificate cu arme nucleare strategice.
„Aceasta nu este, din păcate, nici intimidare, nici cacealma”
„Actualul conflict militar cu Occidentul se dezvoltă conform celui mai rău scenariu posibil. Există o escaladare constantă când vine vorba de puterea de foc a armelor NATO utilizate. Prin urmare, nimeni astăzi nu poate exclude tranziţia conflictului la stadiul său final'”, a spus el.
Armata rusă afirmă că a cucerit 880km2 în Ucraina de la începutul anului.
Ministrul apărării rus Andrei Belousov a declarat vineri că militarii săi au cucerit „880 km2" de la începutul anului în Ucraina, unde armata rusă afirmă constant că înaintează, fără să obţină totuşi un real progres în această etapă, informează AFP.
„Se fac progrese în toate direcţiile tactice", a dat asigurări ministrul rus în timpul unei întâlniri la Almati a Organizaţiei Tratatului de Securitate Colectivă (CSTO), o alianţă militară formată din ţări din fosta Uniune Sovietică.
„În total, 880 km2 de teritoriu au intrat sub controlul armatei ruse în acest an" în Ucraina, a adăugat Belousov, precizând că forţele ruse au ocupat „28 de localităţi" în luna mai.
Armata ucraineană, lipsită de muniţie şi oameni, are probleme de câteva luni, Rusia lansând o nouă ofensivă la începutul lunii mai la periferia Harkovului, al doilea oraş al Ucrainei.
În această regiune, trupele ruse i-au forţat pe soldaţii ucraineni să se retragă „opt până la nouă kilometri", a afirmat Andrei Belousov.
Kievul speră că mult-aşteptata livrare de muniţii occidentale îi va permite să recâştige avantajul pe front.